b'\n_START_ARTICLE_\nCarrie Fisher\n_START_SECTION_\nNuoruus\n_START_PARAGRAPH_\nCarrie Fisher syntyi 21. lokakuuta vuonna 1956 Los Angelesin Beverly Hillsiss\xc3\xa4. H\xc3\xa4nen \xc3\xa4itins\xc3\xa4 oli n\xc3\xa4yttelij\xc3\xa4 Debbie Reynolds ja is\xc3\xa4ns\xc3\xa4 laulaja Eddie Fisher. H\xc3\xa4nen sukujuurensa olivat is\xc3\xa4ns\xc3\xa4 puolelta ven\xc3\xa4j\xc3\xa4njuutalaiset ja \xc3\xa4itins\xc3\xa4 puolelta irlantilais-englantilaiset. Fisherill\xc3\xa4 on nuorempi veli Todd Fisher ja kaksi sisarpuolta, Joely Fisher ja Tricia Leigh Fisher is\xc3\xa4ns\xc3\xa4 puolelta. H\xc3\xa4nen kaikki sisaruksensa ovat my\xc3\xb6s n\xc3\xa4yttelij\xc3\xb6it\xc3\xa4._NEWLINE_Fisherin vanhemmat erosivat tyt\xc3\xb6n ollessa kaksivuotias, ja h\xc3\xa4nen is\xc3\xa4ns\xc3\xa4 meni uusiin naimisiin n\xc3\xa4yttelij\xc3\xa4 Elizabeth Taylorin kanssa. H\xc3\xa4nen \xc3\xa4itins\xc3\xa4 puolestaan meni seuraavana vuonna naimisiin kenk\xc3\xa4kauppaketjun omistavan Harry Karlin kanssa. Fisher k\xc3\xa4vi nuoruudessaan Beverly Hills High Schoolia, mutta keskeytti opintonsa voidakseen seurata \xc3\xa4iti\xc3\xa4\xc3\xa4n showalalle. Fisher oli kaksitoistavuotiaasta saakka esiintynyt \xc3\xa4itins\xc3\xa4 kanssa Las Vegasissa, ja vuonna 1973 h\xc3\xa4n vieraili Broadway-n\xc3\xa4ytelm\xc3\xa4ss\xc3\xa4 Irene, jossa h\xc3\xa4nen \xc3\xa4itins\xc3\xa4 esiintyi p\xc3\xa4\xc3\xa4roolissa.\n_START_SECTION_\n1970-luku\n_START_PARAGRAPH_\nKahdeksantoista kuukauden ajan Fisher k\xc3\xa4vi Central School of Speech and Drama -koulua Lontoossa. H\xc3\xa4nen ensimm\xc3\xa4inen elokuvansa oli vuoden 1975 Shampoo. Vuonna 1977 Fisher esiintyi George Lucasin ohjaamassa scifi-elokuvassa T\xc3\xa4htien sota: Episodi IV \xe2\x80\x93 Uusi toivo. H\xc3\xa4n esitti kapinallisjoukkoa johtavaa prinsessa Leia Organaa vastan\xc3\xa4yttelij\xc3\xb6in\xc3\xa4\xc3\xa4n Mark Hamill ja Harrison Ford. Elokuva oli suuri menestys ja teki Fisherist\xc3\xa4 kuuluisan.\n_START_SECTION_\n1980-luku\n_START_PARAGRAPH_\n1980-luvun alussa Fisher teki pienen roolin elokuvassa The Blues Brothers (1980). Samana vuonna h\xc3\xa4n esiintyi Broadway-n\xc3\xa4ytelm\xc3\xa4ss\xc3\xa4 Censored Scenes From King Kong. Roolinsa Leiana h\xc3\xa4n uusi T\xc3\xa4htien sota -trilogian toisessa osassa Imperiumin vastaisku (1980). Kolme vuotta my\xc3\xb6hemmin Fisher n\xc3\xa4ytteli j\xc3\xa4lleen T\xc3\xa4htien sodassa kun h\xc3\xa4n esiintyi p\xc3\xa4\xc3\xa4osassa trilogian kolmannessa osassa Jedin paluu. H\xc3\xa4nen trilogian viimeisess\xc3\xa4 osassa k\xc3\xa4ytt\xc3\xa4m\xc3\xa4ns\xc3\xa4 kultainen bikiniasu nousi suureen suosioon._NEWLINE_1980-luvun alkupuolella ja puoliv\xc3\xa4liss\xc3\xa4 Fisherill\xc3\xa4 oli ongelmia p\xc3\xa4ihteiden ja masennuksen kanssa. H\xc3\xa4n teki joukon rooleja elokuvissa, jotka eiv\xc3\xa4t ole unohtumattomia._NEWLINE_Vuonna 1987 Fisher kirjoitti ensimm\xc3\xa4isen romaaninsa Terveisi\xc3\xa4 unelmien reunalta, joka oli hieman muunneltu teos h\xc3\xa4nen omasta el\xc3\xa4m\xc3\xa4st\xc3\xa4\xc3\xa4n ja k\xc3\xa4sitteli satiiriseen tyyliin esimerkiksi h\xc3\xa4nen huumeriippuvuuttaan. Kirja menestyi myyntilistoilla ja sai Los Angeles Pen -palkinnon. Vuonna 1989 Fisher n\xc3\xa4ytteli sivuroolin elokuvassa Kun Harry tapasi Sallyn.\n_START_SECTION_\n1990-luku\n_START_PARAGRAPH_\nVuonna 1990 Fisherin menestyskirjasta Terveisi\xc3\xa4 unelmien reunalta tehtiin elokuvaversio, jonka p\xc3\xa4\xc3\xa4osissa n\xc3\xa4htiin Meryl Streep ja Shirley MacLaine. Fisher itse kirjoitti elokuvan k\xc3\xa4sikirjoituksen. 1990-luvulla Fisher esiintyi vain muutamassa elokuvassa, mutta vieraili valkokangasroolien lis\xc3\xa4ksi my\xc3\xb6s televisiosarjoissa. Fisherin kenties kuuluisin 1990-luvun elokuva on Austin Powers \xe2\x80\x93 kumma j\xc3\xa4tk\xc3\xa4 vuodelta 1997. H\xc3\xa4n esitti elokuvassa Mike Myersin n\xc3\xa4yttelem\xc3\xa4n nimihenkil\xc3\xb6n Austin Powersin terapeuttia. Vuosikymmenen alkupuoliskolla Fisher julkaisi kaksi romaania Surrender the Pink (1991) ja Delusions of Grandma (1993).\n_START_SECTION_\n2000-luku\n_START_PARAGRAPH_\nKauhuelokuvassa Scream 3 (2000) Fisher esitti n\xc3\xa4yttelij\xc3\xa4t\xc3\xa4rt\xc3\xa4, joka sekoitetaan Carrie Fisheriin. H\xc3\xa4nen vuorosanoihinsa lukeutui kohta, jossa n\xc3\xa4yttelij\xc3\xa4t\xc3\xa4r kertoo hakeneensa prinsessa Leian roolia. H\xc3\xa4n jatkaa, ett\xc3\xa4 rooli h\xc3\xa4nen sijastaan annettiin kuitenkin tyt\xc3\xb6lle, joka meni s\xc3\xa4nkyyn ohjaaja Lucasin kanssa. Fisher kirjoitti kyseisen kohdan itse. Vuotta my\xc3\xb6hemmin ilmestyneess\xc3\xa4 elokuvassa Jay ja Silent Bob iskev\xc3\xa4t takaisin esiintyi my\xc3\xb6s Mark Hamill, joka aikoinaan esitti Luke Skywalkeria T\xc3\xa4htien sota -trilogiassa. Fisher ja Hamill eiv\xc3\xa4t kuitenkaan tienneet toinen toisensa osallistumisesta elokuvaan, ja asia selvisi heille vasta kuvausten p\xc3\xa4\xc3\xa4tytty\xc3\xa4. Vuonna 2001 ilmestyi my\xc3\xb6s Fisherin k\xc3\xa4sikirjoittama ja tuottama elokuva Leidit lavalla, jonka p\xc3\xa4\xc3\xa4rooleissa esiintyiv\xc3\xa4t muun muassa h\xc3\xa4nen \xc3\xa4itins\xc3\xa4 Debbie Reynolds ja Elizabeth Taylor._NEWLINE_N\xc3\xa4yttelij\xc3\xa4n ja kirjailijan uransa lis\xc3\xa4ksi Fisher oli yksi Hollywoodin tunnetuimpia \xe2\x80\x9dscript doctoreita\xe2\x80\x9d, joiden teht\xc3\xa4v\xc3\xa4 on parannella muiden kirjoittamia k\xc3\xa4sikirjoituksia. Fisher tohtoroi k\xc3\xa4sikirjoitusta esimerkiksi Steven Spielbergin vuoden 1991 elokuvaan Hook \xe2\x80\x93 Kapteeni Koukku. H\xc3\xa4nen viimeinen romaaninsa on The Best Awful There Is (2004).\n_START_SECTION_\n2010-luku\n_START_PARAGRAPH_\nFisher uusi Prinsessa Leian roolinsa vuonna 2015 ensi-iltansa saaneessa elokuvassa Star Wars: The Force Awakens. Syksyll\xc3\xa4 2016 ilmestyi Fisherin uusi kirja, The Princess Diarist, jonka kirjoittamisessa h\xc3\xa4n on hy\xc3\xb6dynt\xc3\xa4nyt oikeita p\xc3\xa4iv\xc3\xa4kirjamerkint\xc3\xb6j\xc3\xa4\xc3\xa4n T\xc3\xa4htien sodan kuvauksien ajalta. Fisher sai omat kohtauksensa n\xc3\xa4ytelty\xc3\xa4 vuonna 2017 ilmestyv\xc3\xa4\xc3\xa4n Star Wars: The Last Jedi -elokuvaan ennen kuolemaansa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nFisher oli vuosina 1983\xe2\x80\x931984 naimisissa muusikko Paul Simonin kanssa. Avioliiton aikana h\xc3\xa4n sai keskenmenon. My\xc3\xb6hemmin h\xc3\xa4nell\xc3\xa4 oli suhde Hollywood-agentti Bryan Lourdin kanssa. Pariskunnalla on yksi lapsi, vuonna 1992 syntynyt Billie Catherine. Suhteen p\xc3\xa4\xc3\xa4tytty\xc3\xa4 Fisher tapaili senaattori Christopher Doddia ja oli kihloissa n\xc3\xa4yttelij\xc3\xa4 Dan Aykroydin kanssa. Fisher kertoi avoimesti huume- ja l\xc3\xa4\xc3\xa4keongelmastaan sek\xc3\xa4 kamppailustaan sairastamansa kaksisuuntaisen mielialah\xc3\xa4iri\xc3\xb6n kanssa. H\xc3\xa4n oli agnostikko. Fisherill\xc3\xa4 oli kolme kuukautta kest\xc3\xa4nyt suhde Harrison Fordin kanssa ensimm\xc3\xa4isen T\xc3\xa4htien sodan kuvausten aikana vuonna 1976._NEWLINE_Fisher sai syd\xc3\xa4nkohtauksen 23.\xc2\xa0joulukuuta 2016 kesken lennon matkalla Lontoosta Los Angelesiin. Perill\xc3\xa4 h\xc3\xa4net kiid\xc3\xa4tettiin sairaalaan, jossa h\xc3\xa4n kuoli nelj\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin 60-vuotiaana. H\xc3\xa4n ei tullut tajuihinsa ennen kuolemaansa. Ruumiinavauksessa paljastui, ett\xc3\xa4 Fisher oli nauttinut kokaiinia, heroiinia ja MDMA:ta eli ekstaasia ennen kuolemaansa. H\xc3\xa4nen tuhkansa haudattiin Prozac-kapselin muotoisessa uurnassa._NEWLINE_Fisherin \xc3\xa4iti, n\xc3\xa4yttelij\xc3\xa4 Debbie Reynolds kuoli vain p\xc3\xa4iv\xc3\xa4 tytt\xc3\xa4rens\xc3\xa4 j\xc3\xa4lkeen.'